
Europski parlament,
–	uzimajući u obzir komunikaciju Komisije od 30. listopada 2024. naslovljenu „Komunikacija o politici proširenja EU-a za 2024.” (COM(2024)0690) i priloženi radni dokument službi Komisije naslovljen „Izvješće o Gruziji za 2024.” (SWD(2024)0697),
–	uzimajući u obzir Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane[footnoteRef:1], [1:  	SL L 261, 30.8.2014., str. 4., ELI: http://data.europa.eu/eli/agree_internation/2014/494/oj.] 

–	uzimajući u obzir članak 78. gruzijskog Ustava, kojim se zahtijeva poduzimanje svih mogućih mjera kako bi se zajamčila potpuna integracija Gruzije u EU i NATO,
–	uzimajući u obzir konačno izvješće misije za promatranje izbora Ureda za demokratske institucije i ljudska prava (ODIHR) koji djeluje u sklopu Organizacije za europsku sigurnost i suradnju (OESS) od 20. prosinca 2024. o parlamentarnim izborima u Gruziji održanima 26. listopada 2024.,	
[bookmark: _GoBack]–	uzimajući u obzir zaključke Vijeća od 27. lipnja 2024. o Gruziji i od 17. prosinca 2024. o proširenju,
–	uzimajući u obzir svoje prethodne rezolucije o Gruziji,
–	uzimajući u obzir članak 55. Poslovnika,
–	uzimajući u obzir izvješće Odbora za vanjske poslove (A10‑0110/2025),
A.	budući da je u prosincu 2023. Europsko vijeće Gruziji dodijelilo status zemlje kandidatkinje pod uvjetom da poduzme devet relevantnih koraka utvrđenih u preporuci Komisije od 8. studenoga 2023. koji se prije svega odnose na reforme u području demokracije, vladavine prava i temeljnih prava;
B.	budući da se od 30. listopada 2024., kada je objavljeno izvješće Komisije o toj zemlji za 2024., stanje u Gruziji znatno pogoršalo, osobito kao posljedica djelovanja gruzijske vlade;
C.	budući da Gruzija posljednjih godina doživljava demokratsko nazadovanje, a posebno od parlamentarnih izbora održanih 26. listopada 2024., koji nisu ispunili međunarodne demokratske standarde i obveze koje Gruzija ima u okviru OESS-a te su rezultirali nelegitimnim parlamentom koji se sastoji od samo jedne političke stranke, stranke Gruzijski san; budući da se Rusija sustavno upleće u demokratske procese u Gruziji; budući da su namješteni izbori obuhvaćali zastrašivanje glasača, kupovanje glasova i uznemirivanje izbornih promatrača;
D.	budući da je 28. studenoga 2024. Irakli Kobahidze najavio da će Gruzija odgoditi otvaranje pristupnih pregovora s EU-om i odbiti financijsku pomoć do kraja 2028., čime se zanemaruje ustavom propisana predanost te zemlje europskoj integraciji i praktički podrivaju suverene euroatlantske težnje Gruzije koje gruzijski narod snažno podupire;
E.	budući da su zabrinutost oko smjera u kojem ta zemlja polazi i odluka o prekidu nastojanja za otvaranje pristupnih pregovora izazvale masovne prosvjede diljem zemlje, pri čemu su prosvjednici zahtijevali nove, slobodne i poštene izbore, povratak zemlje na njezin europski put i okončanje političkog nasilja i represije, istrage i utvrđivanje odgovornosti za teška kršenja ljudskih prava prosvjednika koja su počinile agencije za izvršavanje zakonodavstva te oslobađanje političkih zatvorenika; budući da se prosvjedi održavaju svaki dan neprekidno od 28. studenoga 2024.; budući da je 2025. diljem Gruzije došlo do znatnog porasta broja proeuropskih prosvjeda, pri čemu su deseci tisuća građana prosvjedovali protiv percipiranog odmaka vlade od integracije u EU; budući da ti samoorganizirani i spontani prosvjedi u kojima sudjeluju svi segmenti gruzijskog društva naglašavaju snažnu predanost gruzijskog naroda europskim vrijednostima i demokratskom upravljanju;
F.	budući da su gruzijske vlasti kao odgovor na mirne prosvjede pokrenule dosad nezabilježenu nasilnu represiju nad prosvjedima, popraćenu nezakonitom uporabom sile, mučenjem i drugim oblicima zlostavljanja od strane de facto vlasti; budući da su od studenoga 2024. najmanje 62 osobe kazneno optužene za sudjelovanje u proeuropskim prosvjedima, a 54 su i dalje u istražnom zatvoru; budući da je više od 500 osoba pritvoreno u okviru administrativnih postupaka, od kojih je oko 300 navodno bilo podvrgnuto mučenju ili drugim oblicima nečovječnog i ponižavajućeg postupanja, a najmanje 157 osoba pretrpjelo je vidljive znakove teških tjelesnih ozljeda;
G.	budući da de facto vlasti stranke Gruzijski san sustavno podvrgavaju civilno društvo i neovisne medije pritisku, pravnim ograničenjima i fizičkom nasilju; budući da je od studenoga 2024. zabilježeno najmanje 138 slučajeva kršenja slobode medija u kontekstu proeuropskih prosvjeda ili povezanih događanja te da su ukupno 174 medijska djelatnika bila meta državne represije; budući da je najmanje 30 izvjestitelja pretrpjelo opetovane povrede, uključujući fizičke napade, oštećenje profesionalne opreme, administrativne novčane kazne, kaznene prijave i sudsko uznemiravanje; budući da se novinarka Mzia Amaglobeli trenutačno nalazi u istražnom zatvoru na temelju izmišljenih optužbi; 
H.	budući da gruzijske vlasti restrukturiraju ili ukidaju strukture unutar gruzijske javne službe koje su odgovorne za proeuropske reforme te masovno otpuštaju stručnjake i državne službenike, posebno one koji kritiziraju vladine politike, izražavaju proeuropska stajališta i osuđuju nasilje nad mirnim prosvjednicima; 
I.	budući da je nelegitimni gruzijski parlament osnovao Privremeno parlamentarno istražno povjerenstvo za aktivnosti režima i političkih ličnosti u razdoblju 2003. – 2012. kada je predsjednik Miheil Saakašvili bio na čelu i otvorio put za euroatlantske ambicije Gruzije; budući da je to povjerenstvo sredstvo za daljnji progon političkih protivnika, posebno vođa oporbenih pokreta; budući da se od osnivanja takozvanog parlamentarnog povjerenstva, politička situacija u Gruziji dodatno pogoršala zbog proizvoljnog uhićenja, sudskog progona i osuđivanja istaknutih oporbenih političkih vođa, uključujući Zuraba Džaparidzea, Mamuku Hazaradzea, Badrija Džaparidzea, Giorgija Vašadzea, Niku Gvaramiju i Niku Meliju, na temelju politički motiviranih optužbi;
J.	budući da je vladajuća stranka Gruzijski san jednostrano i bez savjetovanja donijela izmjene u općinskom izbornom sustavu za izbore za gradska vijeća u listopadu 2025. kako bi zadržala i dodatno ojačala svoju vlast; budući da je Venecijanska komisija Vijeća Europe preporučila stavljanje izvan snage tih izmjena i da su čelnici glavnih oporbenih stranaka najavili da njihove stranke neće sudjelovati na tim izborima; budući da reforme procesa formiranja Središnjeg izbornog povjerenstva dodatno ugrožavaju integritet izbora te ograničavaju sudjelovanje građana i sposobnost promatrača i medija da učinkovito prate izborni proces; 
K.	budući da unatoč napretku prema ravnopravnijem i uključivijem društvu i dalje postoje duboko ukorijenjene nejednakosti i stereotipi, što dovodi do visokih razina rodno uvjetovanog nasilja, ozbiljnih ograničenja za osobe s invaliditetom te nasilja i uznemiravanja pripadnika zajednice LGBTI; budući da zbog nesigurnosti kod kuće mnogi pripadnici zajednice LGBTI odlučuju pobjeći iz zemlje; budući da zakonska definicija silovanja u Gruziji nije u skladu sa standardima utvrđenima u Istanbulskoj konvenciji; 
Suspenzija integracije Gruzije u EU
1.	ponovno ističe svoju solidarnost s gruzijskim narodom i nepokolebljivu potporu njegovim legitimnim europskim i euroatlantskim težnjama te želji da živi u prosperitetnoj i demokratskoj zemlji, što se odražava u masovnim prosvjedima koji se nastavljaju unatoč brutalnom zatiranju vlasti; i dalje je spreman pomoći gruzijskom narodu u postizanju tih ciljeva; oštro osuđuje nasilnu represiju, proizvoljno i politički motivirano pritvaranje bez dostatnih pravnih osnova i prijavljeno sustavno mučenje mirnih prosvjednika, aktera civilnog društva, političkih protivnika i predstavnika medija; zahtijeva da se gruzijske vlasti suzdrže od upotrebe sile, da poštuju slobodu okupljanja i izražavanja te da ponište nedavno doneseno drakonsko zakonodavstvo čiji je cilj gušenje narodnih prosvjeda, prije svega nametanjem iznuđivačkih novčanih kazni; izražava iznimnu zabrinutost zbog sve većeg broja političkih zatvorenika i ponavlja svoj poziv na trenutačno i bezuvjetno oslobađanje svih političkih zatvorenika; poziva na to da se učinkovito i vjerodostojno istraže svi činovi nasilja i da se odgovorne osobe privedu pravdi; izražava zabrinutost zbog nedostatka neovisnosti u pravosuđu, pri čemu visoko pozicionirani suci povezani sa strankom Gruzijski san nadziru politički motivirane sudske postupke protiv mirnih prosvjednika i kritičara vlade;
2.	izražava duboko žaljenje zbog činjenice da vladajuća stranka Gruzijski san nije iskoristila povijesnu priliku pruženu Gruziji kao zemlji kandidatkinji da ostvari napredak na svome putu prema europskoj integraciji i pritom napominje da europsku integraciju i dalje podupire velika većina stanovništva; podsjeća da je Gruziji dodijeljen status zemlje kandidatkinje unatoč postojanju dvojbi, odnosno unatoč već tada zabrinjavajućem smjeru djelovanja vlade stranke Gruzijski san, koje je sve više bilo u suprotnosti s europskim vrijednostima i demokratskim načelima; ističe da Gruzija, pod vlašću stranke Gruzijski san, nije napredovala te je zapravo čak i nazadovala u pogledu ključnih odredaba devet koraka koje je navela Komisija, unatoč tvrdnjama vlasti o suprotnom; naglašava da je proces integracije Gruzije u EU zapravo obustavljen zbog kontinuiranog nazadovanja demokracije u toj zemlji i namještenih parlamentarnih izbora u listopadu 2024. koji su predstavljali jasnu prekretnicu prema autoritarnom režimu, nezakonitog zarobljavanja državnih institucija i demokratskih zaštitnih mjera koje je iz toga proizišlo, te donošenja niza antidemokratskih zakonodavnih akata koji su u suprotnosti s vrijednostima i načelima na kojima se temelji EU; slaže se sa zaključcima Europskog vijeća od 27. lipnja 2024. da neuspjeh u preokretanju aktualnog smjera djelovanja ugrožava put Gruzije prema EU-u i apelira na stranku Gruzijski san da se vrati na tijek demokratskih reformi i euroatlantske integracije; 
3.	osuđuje otpuštanje otprilike 700 državnih službenika od prosinca 2024. zbog njihova sudjelovanja u proeuropskim prosvjedima ili potpore tim prosvjedima; naglašava da takva odmazda narušava povjerenje javnosti u demokratske institucije, krši slobodu izražavanja i udruživanja te doprinosi produbljivanju autoritarnih tendencija trenutačnog režima; poziva gruzijske vlasti da se pridržavaju standarda radnog prava i da javnim službenicima omoguće registraciju sindikata kako bi se zaštitili od neopravdanog ograničenja njihovih radničkih prava; izražava zabrinutost zbog sve veće politizacije imenovanja u javnoj službi te traži da se stave izvan snage izmjene Zakona o javnoj službi donesene u prosincu 2024. kojima se ukida pravilo tržišnog natjecanja za imenovanje državnih službenika i umjesto toga dodjeljuju ovlasti za izravno imenovanje čelnika javnih institucija; ponavlja da te izmjene predstavljaju zabrinjavajuće nazadovanje od uspješne reforme javnih službi koju je Gruzija provela u okviru Sporazuma o pridruživanju između EU-a i Gruzije te poziva na njihovo stavljanje izvan snage; 
4.	naglašava potrebu za hitnom i sveobuhvatnom revizijom politike EU-a prema Gruziji s obzirom na trenutačno nazadovanje demokracije i sve represivnije političko i zakonodavno okruženje koje predstavlja nazadovanje za mnoga demokratska postignuća Gruzije i uspješne reforme EU-a, iz temelja oslabljuje demokratske institucije i dodatno konsolidira moć u rukama vladajuće stranke; u tom pogledu poziva Komisiju da preispita provedbu Sporazuma o pridruživanju između EU-a i Gruzije s obzirom na to da Gruzija naočigled krši svoje obveze u vezi s općim načelima iz članka 2., tj. obveze poštovanja demokratskih načela, ljudskih prava i temeljnih sloboda; ponovno ističe da bi neispunjavanje tih obveza moglo dovesti do uvjetne obustave gospodarske suradnje i povlastica zajamčenih Sporazumom; poziva, u svjetlu očitog kršenja načela iz članka 2., na primjenu članka 422. Sporazuma o pridruživanju između EU-a i Gruzije u vezi s neispunjavanjem obveza;
5.	žali zbog činjenice da visoki dužnosnici vladajuće stranke, zastupnici u parlamentu i mediji povezani s vladom redovito šire manipulativne diskurse, dezinformacije i teorije zavjere o EU-u, njegovim državama članicama, čelnicima i političarima te europskoj integraciji; naglašava da režim vladajuće stranke i dalje namjerno koristi obmanjujućim i dvosmislenim diskursom te potpiruje lažno uvjerenje među dijelovima gruzijske javnosti da i dalje podržava europsku integraciju; žali zbog činjenice da televizijske i medijske kuće koje podupire Gruzijski san guše medijsko i informacijsko okružje i da njime dominiraju te šire lažne diskurse o integraciji u EU, čime oponašaju i pomažu u podupiranju propagande ruskog stila i olakšavaju polarizaciju u društvu; 
6.	ističe odgovornost Bidzine Ivanišvilija te drugih dužnosnika i političkih vođa, uključujući Iraklija Kobahidzea, Šalve Papuašvilija, Vahtanga Gomelaurija, gradonačelnika Tbilisija i glavnog tajnika stranke Gruzijski san Kahe Kaladzea te bivšeg predsjednika stranke Gruzijski san Iraklija Garibašvilija, za pogoršanje političkog procesa u Gruziji omogućivanjem nazadovanja demokracije čija je posljedica autokratsko konsolidiranje moći i djelovanjem protiv ustavnog cilja euroatlantske integracije te zemlje; stoga poziva na uvođenje hitnih i ciljanih osobnih sankcija protiv Bidzina Ivanišvilija, članova njegove obitelji i njegovih poduzeća te poziva EU da u suradnji s drugim jurisdikcijama, posebno Ujedinjenom Kraljevinom, zamrzne njegovu financijsku imovinu; podsjeća mađarsku i slovačku vladu na načelo lojalne suradnje kojim se od država članica zahtijeva da se suzdrže od svake mjere koja bi mogla ugroziti postizanje ciljeva EU-a; stoga potiče mađarsku i slovačku vladu da usklade svoju vanjsku politiku sa stajalištima i načelima EU-a te da povuku veto protiv uvođenja sankcija protiv pojedinaca odgovornih za nazadovanje demokracije u Gruziji i represiju protiv legitimnih prosvjeda; osuđuje jednostrane mjere mađarske vlade kojima se nastoji legitimizirati Gruzijski san; 
Kontinuirano nazadovanje demokracije i vladavine prava te autokratska konsolidacija moći 
7.	ponovno ističe da se rješenje aktualne političke i ustavne krize u Gruziji može postići samo novim parlamentarnim izborima, koji bi se u sljedećih nekoliko mjeseci trebali održati u poboljšanom izbornom okruženju, pod nadzorom neovisnog i nepristranog izbornog povjerenstva i pod budnim okom međunarodnih i neovisnih domaćih promatrača, kako bi se zajamčio istinski pravedan, slobodan i transparentan postupak koji će odražavati stvarnu volju građana;
8.	naglašava da ne priznaje samoproglašena tijela vlasti koja je stranka Gruzijski san uspostavila nakon namještenih parlamentarnih izbora održanih 26. listopada 2024. i da smatra Gruziju državom koja je zarobljenica nelegitimnog režima Gruzijskog sna; stoga odbacuje sve odluke koje je donijelo tijelo koje je preuzelo kontrolu nad zemljom, kao što je brzo donošenje izmjena Zakona o upravnim kaznenim djelima, Kaznenog zakona i Zakona o okupljanjima i prosvjedima; žali zbog činjenice da je gruzijski parlament jednostranački parlament formiran na temelju prijevarnih izbora, što je nespojivo s pluralističkom parlamentarnom demokracijom i standardima koji se očekuju od zemlje kandidatkinje za članstvo u EU-u; pozdravlja odbijanje mandata Gruzijskog sna u Parlamentarnoj skupštini Vijeća Europe, što je dovelo do povlačenja gruzijskog izaslanstva;
9.	žali zbog stalnih pokušaja vladajuće stranke Gruzijski san da progoni političke protivnike, među ostalim njihovim nezakonitim uhićenjem i pritvaranjem, prijetnjama i fizičkim napadima; ponovno poziva na okončanje politički motiviranih neprijateljstava, poboljšanje političkog okruženja te izgradnju povjerenja i međustranačkog dijaloga; 
10.	osuđuje nezakonit kazneni progon političkih protivnika koji provodi istražni odbor de facto gruzijskog parlamenta pod vodstvom stranke Gruzijski san, koji je nerazmjerno usmjeren na djelovanja vlade koja je završila svoj mandat prije više od dvanaest godina; ističe političku prirodu „istrage”, napominjući da je stranka Gruzijski san na vlasti od 2012., ali je pokrenula istražni odbor usporedno sa svojim pokušajima zabrane istinskih oporbenih stranaka; sa zabrinutošću prima na znanje izjave predsjednice istražnog odbora Tee Culukiani koja širi ruske diskurse; najoštrije osuđuje uhićenje i osuđivanje Zuraba Džaparidzea, Mamuke Hazaradzea, Badrija Džaparidzea, Giorgija Vašadzea, Nike Melije, Nike Gvaramije i drugih oporbenih političara na temelju politički motiviranih optužbi te smatra da su ti pojedinci politički zatvorenici;
11.	izražava duboku zabrinutost zbog nedavnih izjava čelnika vladajuće stranke Gruzijski san u kojima izražavaju svoju namjeru da oporbene stranke, prije svega Ujedinjeni nacionalni pokret, proglase neustavnima; podsjeća da je Ujedinjeni nacionalni pokret imao ključnu ulogu u pokretanju i unapređenju gruzijskog procesa europske integracije; prima na znanje paralele između ponašanja de facto vlasti Gruzijskog sna i aktualnog režima u Kremlju, koji je učvrstio svoju vlast zabranom oporbenih stranaka; osuđuje nacrt izmjene Organskog zakona o političkim udrugama građana i Zakona o Ustavnom sudu donesen 13. svibnja 2025., kojim bi se Ustavnom sudu dale ovlasti da praktički i proizvoljno zabrani sve oporbene stranke;
12.	još jednom odlučno poziva na to da se bivši predsjednik Miheil Saakašvili smjesta oslobodi iz humanitarnih razloga u svrhu primanja zdravstvene skrbi u inozemstvu; ističe da gruzijske vlasti snose punu odgovornost za njegovo zdravlje i dobrobit te da moraju u potpunosti odgovarati za svaku štetu koja mu se nanese; nadalje, poziva vlasti stranke Gruzijski san da zastupnicima u Europskom parlamentu osiguraju neometan pristup Miheilu Saakašviliju; 
13.	ističe da bi se politika nepriznavanja legitimnosti jednostranačkog parlamenta i predsjednika kojeg je taj parlament imenovao trebala nastaviti sve dok ne dođe do opipljive promjene u političkom smjeru Gruzije i održavanja novih slobodnih i poštenih parlamentarnih izbora; poziva predstavnike EU-a i država članica te zastupnike u parlamentu da se suzdrže od održavanja sastanaka s predstavnicima tog režima, počevši s aktualnim de facto predsjednikom; i dalje priznaje Salome Zurabišvili kao legitimnu predsjednicu Gruzije i predstavnicu gruzijskog naroda; pohvaljuje napore koje ona ulaže u miran povratak zemlje na demokratski i europski put razvoja; 
14.	ističe da će se predstojeći općinski izbori ujesen 2025. održati u sve lošijem pravnom okruženju nakon donošenja novih izmjena gruzijskog Organskog zakona i Izbornog zakona u prosincu 2024. te u uvjetima sve veće političke represije i progona političkih protivnika od strane gruzijskog režima; smatra da u aktualnim političkim i pravnim uvjetima općinski izbori predstavljaju goleme izazove za svakog potencijalnog sudionika koji očekuje slobodno i pošteno natjecanje te da će, nadalje, samoimenovane vlasti iskoristiti takvo sudjelovanje kao priznanje novog statusa quo; smatra da ti predstojeći izbori ne predstavljaju priliku da se odrazi demokratski izbor gruzijskog naroda, osim ako se zatvoreni i pritvoreni politički oporbeni čelnici ne puste na slobodu i ako se izbori ne održe u poboljšanom izbornom okruženju, pod nadzorom neovisnog i nepristranog izbornog povjerenstva i pod budnim okom međunarodnih promatrača, kako bi se zajamčio istinski pravedan, slobodan i transparentan postupak;
15.	oštro osuđuje kontinuirano i namjerno uništavanje okruženja za dinamično civilno društvo Gruzije donošenjem nekoliko akata restriktivnog zakonodavstva po uzoru na Rusiju, među ostalim o transparentnosti stranog utjecaja, prijetnjama i stigmatizacijom od strane vlasti; oštro osuđuje novu zakonodavnu inicijativu kojom se zahtijeva registracija svih bespovratnih sredstava organizacija civilnog društva pri vladi i kojom se strani donatori obvezuju na dobivanje izvršnog odobrenja za isplatu bespovratnih sredstava lokalnim organizacijama; žali zbog nedavne odluke vlasti da zamrznu bankovne račune inicijativa i kampanja skupnog financiranja za potporu političkim zatvorenicima i njihovim obiteljima; poziva vlasti da odmah prestanu sa zastrašivanjem, prijetnjama, politički motiviranim tužbama i fizičkim napadima na predstavnike civilnog društva, političke vođe, civilne aktiviste, novinare i medijske djelatnike u Gruziji; osuđuje proizvoljno i neopravdano odbijanje ulaska nekoliko europskih novinara u Gruziju; ponovno poziva na hitno i bezuvjetno puštanje na slobodu Mzie Amaghlobeli i povlačenje svih optužbi protiv nje, koje su politički motivirane, izražavajući duboku zabrinutost zbog njezinog kritičnog pogoršanja vida u pritvoru i zahtijevajući hitan pristup pouzdanoj zdravstvenoj skrbi;
16.	osuđuje nedavno donošenje, bez odgovarajućeg javnog savjetovanja, zakonodavstva kojim se omogućuje daljnji politički progon, ograničava pravo na okupljanje i dodatno smanjuje prostor za slobodno djelovanje civilnog društva, neovisnih medija i oporbe, uključujući zakon o stranim agentima po uzoru na Rusiju, izmjene Zakona o javnoj službi, izmjene Zakona o bespovratnim sredstvima, Zakon o registraciji stranih agenata, kao i nove restriktivne izmjene Zakona o radiodifuziji; poziva gruzijske vlasti da stave izvan snage te zakonodavne izmjene; naglašava da političko ponašanje stranke Gruzijski san, uključujući njezino strateško usklađivanje s Ruskom Federacijom i ubrzano usvajanje alata svojstvenih autoritarnim režimima, odražava takva zbivanja u samoj Rusiji; izražava zabrinutost zbog posljednjeg vala napada na nevladine organizacije i traženje nekih državnih institucija, kao što je Ured za borbu protiv korupcije, da nevladine organizacije u roku od tri radna dana dostave detaljne financijske, pravne i operativne informacije za posljednju godinu i pol; ističe da je taj zahtjev po svojoj prirodi neizvediv i da bi kao takav mogao paralizirati rad ciljanih organizacija i prekinuti njihove aktivnosti;
17.	pohvaljuje rad gruzijskog civilnog društva u proteklim mjesecima, pružanje besplatne pravne pomoći, dokumentiranje ozbiljnih kršenja ljudskih prava i vođenje domaćih i međunarodnih sudskih postupaka u potrazi za pravdom i odgovornošću u kontekstu stalnih napada, kriminalizacije prostora za građansko djelovanje i kampanja dezinformiranja o radu civilnog društva;
18.	naglašava da je s obzirom na sve veću represiju i obustavu aktivnosti Agencije SAD-a za međunarodni razvoj (USAID) prijeko potrebno pružiti potporu gruzijskom civilnom društvu i neovisnim medijima te stoga od Komisije traži da bez ikakvog daljnjeg odgađanja poveća financijsku potporu i isplati je; poziva na prilagodbu mehanizama financiranja EU-a kako bi se uzele u obzir potrebe koje nastaju u neprijateljskom i antidemokratskom okruženju te na preraspodjelu sredstava za izravnu potporu organizacijama civilnog društva, neovisnim medijima i borcima za ljudska prava; u tom pogledu nadalje naglašava da bi države članice trebale biti spremne primati i podupirati gruzijske organizacije civilnog društva i neovisne medijske kuće kako bi one mogle nastaviti s radom u egzilu; 
19.	naglašava da, osim što Gruzijski san odbija integraciju Gruzije u EU, ta stranka općenito odbacuje međunarodno zakonodavstvo o ljudskim pravima i demokratske standarde, a istodobno se brzo kreće u skladu s negativnom putanjom koja je prethodno zabilježena u Rusiji; iznimno je zabrinut da će to imati dodatne negativne učinke prelijevanja na prava i dobrobit žena, manjina, migranata, osoba s invaliditetom, LGBTI osoba, osoba koje žive ispod granice siromaštva i drugih ranjivih ili ugroženih skupina; oštro osuđuje činjenicu da je gruzijski parlament u listopadu 2024. donio zakonodavstvo protiv pripadnika zajednice LGBTI, koje odražava autoritarne politike slične ruskima i krši Povelju EU-a o temeljnim pravima te poziva na njegovo stavljanje izvan snage; poziva na ponovno uvođenje rodnih kvota koje je gruzijski parlament ukinuo u travnju 2024.; poziva države članice EU-a da pri procjeni zahtjeva za azil na odgovarajući način uzmu u obzir činjenicu da Gruzija sada ima jedan od najrepresivnijih zakona protiv LGBTI osoba u Europi; zabrinut je zbog nedostatka zaštite etničkih i vjerskih manjina u Gruziji;
20.	ponavlja da mjere koje je EU dosad poduzeo kao odgovor na očito nazadovanje demokracije i odustajanje od prethodno preuzetih obveza ne odražavaju ozbiljnost stanja u Gruziji ni njegove posljedice za regiju; žali zbog nedostatka poduzetih proaktivnih mjera i općenito ograničene i odgođene reakcije Vijeća i Komisije; naglašava da nepostojanje jednoglasnosti među državama članicama ne bi trebalo spriječiti one koji su voljni poduzeti odgovarajuće i učinkovite mjere da to i učine; poziva vodstvo EU-a da hitno okupi države članice sličnih stavova kako bi poduzele koordinirane mjere i time prevladale političke prepreke za donošenje sankcija na razini EU-a;
21.	poziva EU i njegove države članice da na bilateralnoj i koordiniranoj osnovi uvedu osobne sankcije protiv ključnih političkih vođa Gruzijskog sna, dužnosnika i pomagača režima u administraciji, poslovnom sektoru, medijima, pravosudnom sustavu, agencijama za kazneni progon i izbornom povjerenstvu, koji su odgovorni za nazadovanje demokracije, izborne prijevare, kršenja ljudskih prava i progon političkih protivnika i aktivista; nadalje poziva na to da se sankcije prošire na javne službenike srednje i niže razine odgovorne za provedbu represivnih mjera protiv protivnika režima i da se one zadrže sve dok se gruzijska demokracija ponovno ne uspostavi na odgovarajući način; pozdravlja uvođenje bilateralnih sankcija Litve, Estonije, Latvije, Češke, Njemačke i Poljske, kao i partnera sličnih stavova kao što su Sjedinjene Američke Države, Ujedinjena Kraljevina, Kanada i Ukrajina, te poziva druge države članice EU-a da učine isto; poziva na razmatranje daljnjih restriktivnih mjera, kao što su isključenje iz mreže SWIFT ili sektorske sankcije, kako bi se prekinuli financijski tokovi i izvori prihoda režima stranke Gruzijski san; 
22.	pozdravlja odluku Vijeća o suspenziji mogućnosti bezviznog putovanja gruzijskih diplomata i dužnosnika kao prvi korak u odgovoru na ustrajan negativan razvoj događaja u Gruziji; ponavlja svoj poziv Komisiji i Vijeću da preispitaju status Gruzije kao zemlje čiji državljani ne trebaju vizu, uz mogućnost suspenzije ako se smatra da relevantni kriteriji i standardi EU-a o demokratskom upravljanju i slobodama nisu ispunjeni zbog poteza vladajuće stranke; naglašava da je Gruzijski san u potpunosti odgovoran za sve posljedice koje proizlaze iz moguće suspenzije bezviznog režima za gruzijske građane; naglašava važnost putovanja bez vize za gruzijske aktere civilnog društva, aktiviste za ljudska prava i novinare, među ostalima, i radi putovanja u EU kako bi obavijestili europske aktere o razvoju događaja u Gruziji, ali i radi toga da im se omogući da brzo napuste zemlju jer se mnogi od njih suočavaju s političkim progonom vlasti;
Usklađivanje u pitanjima vanjske politike
23.	žali zbog činjenice da Gruzijski san poništava desetljeća napretka prema demokraciji, vladavini prava i euroatlantskim integracijama te što otuđuje svoje saveznike, koji su tu stranku podupirali tijekom cijelog procesa; žali zbog toga što Gruzija nije ostvarila napredak u provedbi preporuka EU-a o vanjskoj, sigurnosnoj i obrambenoj politici te što je razina usklađenosti Gruzije sa zajedničkom vanjskom i sigurnosnom politikom EU-a (ZVSP) i dalje iznimno niska te iznosi 49 %, što pokazuje nedostatak predanosti europskoj integraciji; ističe da napredak u procesu pristupanja EU-u zahtijeva potpunu usklađenost sa ZVSP-om EU-a, u skladu s očekivanjima za sve zemlje kandidatkinje; žali zbog činjenice da Gruzija ne sudjeluje u misijama i operacijama upravljanja krizom EU-a u okviru zajedničke sigurnosne i obrambene politike; žali zbog činjenice da neusklađenost vanjske politike Gruzije dovodi do samoizolacije i da represivni režim Gruzijskog sna pogoršava nestabilnost u regiji južnog Kavkaza i Crnome moru; 
24.	napominje da Gruzija, pod aktualnom vladom, ide u smjeru koji je dovodi u opasnost od toga da postane ruska podanička država poput Bjelarusa; žali zbog činjenice da se, u vrijeme kada demokratski svijet snažno podupire Ukrajinu protiv ničim izazvane ratne agresije Ruske Federacije, aktualne gruzijske vlasti sve više usklađuju s politikama i retorikom Kremlja, čime doprinose povijesnom revizionizmu; napominje da se Gruzija nije uskladila s velikom većinom sankcija protiv Rusije, Bjelarusa i Irana, ali je tvrdila da je surađivala s EU-om kako bi spriječila zaobilaženje sankcija; no izražava zabrinutost zbog izvješća u kojima se navodi uloga Gruzije u olakšavanju izbjegavanja sankcija EU-a protiv Rusije; stoga poziva Komisiju da provede temeljitu istragu takvih navoda; 
25.	također sa zabrinutošću primjećuje nedavni strateški pomak vlade Gruzijskog sna prema Kini i njezinu sve veću suradnju s Iranom; prima na znanje javnu potporu koju Gruzijski san pruža kineskim geostrateškim inicijativama i ojačanim bilateralnim gospodarskim odnosima, uključujući dodjelu projekta izgradnje dubokomorske luke u Anakliji konzorciju pod vodstvom Kine; ističe da je takav potez u suprotnosti s izraženom predanošću Gruzije euroatlantskoj integraciji; ističe da bi projekt Anaklia sada mogao postati sredstvo za povećanje kineskog političkog, financijskog i gospodarskog utjecaja u regiji, čime bi se Gruzija dodatno udaljila od svojih strateških partnera na zapadu; u tom pogledu poziva Komisiju i države članice da preispitaju i po potrebi obustave ili preusmjere financiranje regionalnih projekata povezanosti; izražava ozbiljnu zabrinutost zbog sve veće višedimenzionalne suradnje Gruzije s Teheranom, što može dovesti do daljnje izolacije Gruzije;
26.	upozorava da aktualni zaokret Gruzije prema autoritarnosti i sve većem usklađivanju s Rusijom predstavlja rastuću prijetnju europskoj sigurnosti, posebno s obzirom na strateški položaj Gruzije i njezin pristup Crnome moru, što je ključno za pokazivanje moći Rusije u toj regiji; ističe da se strategija vladajuće stranke Gruzijski san može replicirati i drugdje kao priručnik za hibridno zarobljavanje države; zabrinut je zbog regionalnih posljedica i upozorava da je vjerodostojnost europskog djelovanja u širem južnom Kavkazu ugrožena, posebno u očekivanju predstojeće strategije EU-a za Crno more; 
27.	duboko je zabrinut zbog suradnje stranke Gruzijski san s Rusijom, njezina približavanja i ideološkog usklađivanja s Rusijom i drugim autoritarnim režimima, unatoč sve većoj ruskoj okupaciji gruzijskog teritorija; osuđuje promicanje i sudjelovanje stranke Gruzijski san u ruskom dezinformiranju i manipuliranju, uključujući korištenje ruske ratne agresije na Ukrajinu kao propagandnog alata, što je u suprotnosti s neminovnom i iznimno visokom javnom potporom euroatlantskoj integraciji te zemlje; žali zbog nedostatka suradnje s EU-om u borbi protiv inozemnog upletanja i manipuliranja informacijama;
28.	ponovno najoštrije osuđuje aktualnu rusku okupaciju gruzijskih regija Abhazije i Južne Osetije te kontinuirani proces „uspostavljanja granica”, koji predstavlja kršenje suvereniteta i teritorijalne cjelovitosti Gruzije; potiče gruzijsku vladu da zadrži jasno i dosljedno stajalište o ruskoj agresiji i traži da EU i dalje aktivno sudjeluje u rješavanju sukoba, praćenju ljudskih prava i pružanju potpore pogođenim zajednicama; 
29.	preporučuje jačanje promatračke misije EU-a u Gruziji (EUMM) povećanim resursima i širim mandatom za praćenje vanjskog upletanja i destabilizacije granica; potiče države članice da osiguraju odgovarajuća financijska sredstva i osoblje za EUMM kako bi se odgovorilo na aktualnu političku i sigurnosnu krizu;
30.	napominje da je potpora iz Europskog instrumenta mirovne pomoći, u vrijednosti od 30 milijuna EUR, s pravom suspendirana 2024. kao odgovor na nazadovanje demokracije u Gruziji i da nije planirana potpora za 2025.; ističe da će ta suspenzija imati štetne posljedice na nacionalnu stabilnost i sigurnost Gruzije; ponavlja da se svaka buduća financijska potpora može odobriti samo uz uvjet da samoproglašeni gruzijski režim odstupi i da se održe pošteni i nepristrani izbori;
°
°	°
31.	nalaže svojoj predsjednici da ovu Rezoluciju proslijedi Vijeću, potpredsjednici Komisije / Visokoj predstavnici Unije za vanjske poslove i sigurnosnu politiku, Komisiji, vladama i parlamentima država članica, Vijeću Europe, Organizaciji za europsku sigurnost i suradnju, predsjednici Gruzije Salome Zurabišvili te samoproglašenim gruzijskim vlastima.

